End lõplikult K-kohukese reklaami asjus lööduks tunnistatud tarbijakaitse peab reklaamifirmale Idea kinni maksma ka üle 55 000 krooni eest advokaadiarveid.
Möödunud aasta lõpus leidis tarbijakaitseamet, et vahetult enne kohalikke valimisi tänavatele ilmunud ning Keskerakonnale lähedast sümboolikat kasutanud K-kohukese reklaam oli eksitav. Seetõttu tegi amet kampaania läbi viinud AD Ideale, kes teeb ka Keskerakonnale reklaame, 25 000kroonise trahvi, kirjutab Eesti Päevaleht.
Märtsi algul tühistas kohus Idea nõudmisel trahvi. Lisaks kohtukaotusele peab aga möödunud nädalal kohtuotsuse edasikaebamisest loobunud tarbijakaitse nüüd Ideale kinni maksma ka suured kohtukulud. Tarbijakaitse peab 55 000 krooni tasuma Ideale advokaatide Matti Pätsi ja Rein Laidi teenuste eest.